สถานเอกอัครราชทูตและสถานกงสุลใหญ่ 39 แห่ง จัดการเลือกตั้งนอกราชอาณาจักรเสร็จสิ้นแล้ว
กระทรวงการต่างประเทศ เผยข้อมูล สถานเอกอัครราชทูตและสถานกงสุลใหญ่ 39 แห่ง จัดการเลือกตั้งนอกราชอาณาจักรเสร็จสิ้นแล้ว โดยมี 4 แห่ง นำส่งบัตรเลือกตั้งกลับมาถึงไทย และที่เหลือจะถูกทยอยส่งกลับมา เพื่อนับคะแนนรวมในวันเลือกตั้ง 24 มีนาคมนี้นางสาวบุษฎี สันติพิทักษ์ โฆษกกระทรวงการต่างประเทศ และอธิบดีกรมสารนิเทศ เปิดเผยถึงการเลือกตั้งสมาชิกสภาผู้แทนราษฎรนอกราชอาณาจักร ว่า ล่าสุด ได้รับรายงานจากสถานเอกอัครราชทูตและสถานกงสุลใหญ่ 39 แห่ง ว่าได้จัดการเลือกตั้งนอกราชอาณาจักรเสร็จสิ้นแล้ว โดยมี 21 แห่งที่ได้แจ้งอย่างเป็นทางการ อาทิ สถานกงสุลใหญ่ ณ เมืองโกตาบารู / สถานกงสุลใหญ่ ณ แขวงสะหวันนะเขต / สถานกงสุลใหญ่ ณ นครหนานหนิง / สถานเอกอัครราชทูต ณ คูเวต / สถานเอกอัครราชทูต ณ กรุงอาบูดาบี / สถานกงสุลใหญ่ ณ เมืองดูไบ / และสถานเอกอัครราชทูต ณ กรุงลิสบอน ซึ่งเป็นสถานเอกอัครราชทูตและสถานกงสุลใหญ่ที่จัดการเลือกตั้งโดยวิธีคูหาและคูหาเคลื่อนที่ ส่วนที่เหลืออีก 18 แห่ง รายงานอย่างไม่เป็นทางการว่าได้จัดการเลือกตั้งฯ เสร็จสิ้นแล้ว โดยกระทรวงการต่างประเทศ ได้รับถุงเมล์การทูตพิเศษ นำส่งบัตรเลือกตั้งนอกราชอาณาจักรจากสถานเอกอัครราชทูตและสถานกงสุลใหญ่กลับมาแล้วจำนวน 4 แห่ง ได้แก่ สถานเอกอัครราชทูต ณ กรุงฮานอย / สถานเอกอัครราชทูต ณ คูเวต / สถานกงสุลใหญ่ ณ เมืองปีนัง / และสถานเอกอัครราชทูต ณ กรุงกาฐมาณฑุทั้งนี้ เมื่อสิ้นสุดการจัดการเลือกตั้งนอกราชอาณาจักรในวันที่ 16 มีนาคม สถานเอกอัครราชทูตและสถานกงสุลใหญ่ จะนำส่งบัตรเลือกตั้งกลับมายังประเทศไทยทางถุงเมล์การทูตพิเศษ ภายในวันที่ 23 มีนาคม เพื่อส่งมอบให้คณะกรรมการการเลือกตั้ง สำหรับนำไปนับคะแนนร่วมกับบัตรเลือกตั้งในประเทศที่เขตเลือกตั้งในวันที่ 24 มีนาคม 2562 เวลา 17.00 น.